દેશની સૌથી મોટી કાર ઉત્પાદક કંપની મારુતિ સુઝુકી ઈન્ડિયાએ વર્ષ ૨૦૨૦ સુધીમાં ગુજરાતમાં તેના પ્લાન્ટની ત્રણ પ્રોડક્શન લાઈનની ઉત્પાદન ક્ષમતામાં ૭.૫ લાખ કારનો વધારો કરશે. ત્યારબાદ તેની ઉત્પાદન ક્ષમતા વાર્ષિક ૨૨.૫ લાખ યુનિટની થઈ જશે. સ્થાનિક પેસેન્જર કાર સેગમેન્ટમાં ૫૦ ટકાથી વધુનો હિસ્સો ધરાવતી મારુતિ સુઝુકીના મેનેજિંગ ડિરેક્ટર અને સીઈઓ કેનિચી આયુકાવાએ અહીં કહ્યું હતું કે ‘હાંસલપુર પ્લાન્ટની પ્રથમ એસેમ્બલી લાઈનમાં ઉત્પાદન શરૂ કરી દેવાયું છે જેની ઉત્પાદન ક્ષમતા વાર્ષિક અઢી લાખ કારની છે. બીજી પ્રોડક્શન લાઈનની ક્ષમતા પણ અઢી લાખ કારની છે, જે આ વર્ષના અંત સુધીમાં શરૂ થઈ જશે. ત્યાર પછી અમે ત્રીજી ફેક્ટરીનું આયોજન કરી રહ્યા છીએ. તે કદાચ વર્ષ ૨૦૨૦ આસપાસ શરૂ થશે.